पाएं अपने शहर की ताज़ा ख़बरें और फ्री ई-पेपरडाउनलोड करें
गांव में कोरोना की क्या स्थिति है? इसके लिए सरकार ने कैसे इंतजाम कर रखे हैं? लोगों के बीच इसको लेकर कैसी जागरुकता है? इन सब सवालों के जवाब जानने के लिए भास्कर ने राजधानी पटना के सबसे नजदीक वाले ग्राम पंचायत का रियलिटी चेक किया। पटना सचिवालय से 10 किमी दूरी पर स्थित कुरकुरी राजधानी का सबसे नजदीक का गांव है। यहां की व्यवस्था पर अफसरों की नजर रहनी चाहिए।
फुलवारी शरीफ का कुरकुरी गांव अनीसाबाद मोड़ से बल्मीचक होते हुए अंदर की तरफ है। फुलवारी शरीफ से भी गांव पहुंचने का रास्ता है। कुरकुरी में पहुंचने पर सन्नाटा है चारों तरफ। दिन का लॉकडाउन नहीं है बिहार में, फिर भी सन्नाटा। जो कुछ लोग घर से बाहर खैनी लटा रहे हैं और बरामदे पर झाड़ू लगा रहे हैं, वे भी मास्क लगाए हुए हैं। मानो कोरोना से मौत के आंकड़ों ने इस गांव के लोगों को भी सहमा दिया है।
अब तक की जांच में 5 पॉजिटिव पाए गए हैं
कुरकुरी के प्राथमिक स्वास्थ्य उपकेन्द्र में अभी तक कोविड जांच की कोई व्यवस्था ही नहीं है। पहले जब कैंप लगा था तो पांच पॉजिटव मरीज पाए गए थे। यहां पांच बेड की व्यवस्था है। पर ठीक से चार बेड कमरे में लगाए जा सकते हैं, इसलिए एक बेड ऐसे ही पड़ा है। दोपहर होने तक एक -दो मरीज ही आए हैं। एक CHO (कम्यूनिटी हेल्फ अफसर) खुशबू कुमारी यहां हैं। दो ANM की प्रतिनियुक्ति यहां है, पर कोविड के प्रेशर की वजह से दोनों की ड्यूटी प्रखंड अस्पताल में लगायी गई है। 7 आशा कार्यकर्ताओं को इस उपकेन्द्र से जोड़ा गया है लेकिन ये सभी भी यहां नहीं दिखती हैं। बताया गया कि सभी फिल्ड में हैं।
गांव में साबुन तो बांटे गए पर मास्क नहीं
पहले यह उपकेन्द्र सप्ताह में छह दिन ही खुलता था लेकिन कोविड की वजह से रविवार को भी खुल रहा है। सुबह 8 बजे से लेकर दिन में 2 बजे तक यहां OPD चलता है। मरीजों को दवाएं भी दी जा रही हैं। अभी सबसे ज्यादा जरूरी कोविड जांच के इंतजाम की है लेकिन यहां जांच का कोई इंतजाम नहीं है। RTPCR तो नहीं ही हो रहा, एंटिजन जांच की भी व्यवस्था नहीं है। CHO खुशबू कुमारी ने भास्कर को बताया कि एक सप्ताह से किट खत्म हो गया है, इसलिए जो मरीज कोविड की जांच कराने आते हैं उन्हें फुलवारी प्रखंड अस्पताल भेज दिया जाता है। पहले यहां कैंप लगाकर RTPCT जांच किया गया था। उन्होंने बताया कि 300 लोगों की जांच यहां पहले की जा चुकी है। ANM के माध्यम से गांव में साबुन बांटे गए हैं, पर मास्क नहीं बांटे गए।
सरकार को मास्क, सेनेटाइजर बंटवाना चाहिए
भास्कर ने कुरकुरी के मुखिया और अन्य स्थानीय लोगों से बात की। मुखिया रवि कुमार ने बताया कि कुरकुरी प्राथमिक स्वास्थ्य केन्द्र में कैंप लगवाकर वैक्सीनेशन करवाए। सेकेण्ड डोज कब पड़ेगा यह चिकित्सा प्रभारी तय करेंगे। बाहर से आने वालों के लिए क्वारैंटाइन सेंटर नहीं है। पिछली बार डर था कि बाहर से आए हैं तो फैलेगा, लेकिन पिछली बार जो प्रवासी आए हैं वे बाहर गए ही नहीं थे। सरकार को मास्क, सैनेटाइजर बंटवाना चाहिए। ब्लीचिंग का छिड़काव करवाना चाहिए।
अनाज देने की ऐसी व्यवस्था करनी चाहिए कि भोजन की दिक्कत न हो
वार्ड सदस्य रंजीत कुमार कहते हैं, पहले इस अस्पताल में कोरोना जांच की व्यवस्था थी। इस बार व्यवस्था ठीक नहीं है। वैक्सीनेशन का पहला डोज यहां दिया गया था। फिर कब आएगी, पता नहीं। पिछले साल गांव में मास्क बांटे गए थे। इस बार नहीं बाटे गए हैं। सरकार की ओर से लोगों को अनाज आदि देने की व्यवस्था करनी चाहिए ताकि किसी को भोजन के बिना परेशानी न हो।
इलाज की व्यवस्था क्या होगी, दारू बंद ही नहीं हो रहा, वसूली जारी
स्थानीय देव ईश्वर सिंह कहते हैं- यहां डॉक्टर भी नहीं बैठते। सरकार इलाज की व्यवस्था क्या कराएगी। कितनी बार हम कहे हैं कि पास की चारों मुसरही में दारू बनता रहता है। पुलिस सिर्फ पैसा वसूलने में लगी है। कोरोना का व्यवस्था पर क्या कहें। सरकार ने न मास्क बंटवाया न साबुन।
जागरुकता जरूरी, कई लोग अभी भी घर से बिना मास्क के निकल जाते हैं
स्थानीय आरपी सिंह ने बताया- हम तो पटना जाकर ही वैक्सीन लिए। यहां गांव में एक दिन कैंप लगा था। गांव में लोग जागरूक हुए हैं और मास्क लगाते हैं, लेकिन कई लोग अभी भी घर से बाहर निकलते हैं तो मास्क नहीं लगाते हैं। लोगों को जागरूक होने की जरूरत है।
पिछले साल बंटा था, इस बार मास्क-साबुन नहीं बंटा
एक और स्थानीय विष्णुकांत ने कहा कि यहां हाल में कोविड की जांच हुई थी। अभी नहीं हो रही है। वैक्सीन भी दिया गया था। पिछले साल मास्क, साबुन पंचायत में बांटा गया था, इस बार वैसा नहीं है। कुरकुरी गांव की स्थिति पटना शहर से काफी अच्छी है। लोग सतर्कता बरत रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn